Vrou sterf in Sasolburg-botsingParamedici op die toneel. Foto: Verskaf ŉ 48-jarige vrou is dood en ŉ 24-jarige man lig beseer toe twee voertuie Saterdagoggend op die R59-pad buite Sasolburg in die Vrystaat gebots het. Ineke van Huyssteen, woordvoerder van ER24, het gesê paramedici het omstreeks 06:00 by die toneel in die Vaalpark-omgewing opgedaag en een van die motors se wrakke in die pad aangetref en een in die veld. “Die vrou is op die grond buite haar voertuig in die veld aangetref. Omstanders het haar vermoedelik uit die voertuig se wrak gehaal. Daar was ongelukkig niks wat vir haar gedoen kon word nie en sy is op die toneel dood verklaar,” het Van Huyssteen gesê. “Die man het steeds in sy voertuig gesit. Hy het geringe beserings opgedoen en is met ŉ ambulans na ŉ hospitaal geneem vir mediese behandeling.” Die presiese omstandighede rakende die ongeluk is onbekend, maar die polisie was op die toneel en stel ondersoek in.